钦定古今图书集成/明伦汇编/皇极典/第123卷 > 元九
## 钦定古今图书集成/明伦汇编/皇极典/第123卷 > 元九

### 世祖本纪八

按《元史世祖本纪》，“至元二十四年春正月乙丑，复云
南石梁县。戊辰，以修筑柳林河堤，南军三千，浚河西
务漕渠。皇子奥鲁赤部曲饥，命大同路给六十日粮，
免唐兀卫河西地元籍徭赋。壬申，御正殿，受诸王百
官朝贺。癸酉，俱蓝国遣使不六温乃等来朝。甲戌，太
阴犯东井。乙酉，太阴犯房。丙戌，以参政程鹏飞为中”
书右丞，阿里为中书左丞。丁亥，以不颜里海牙为参
知政事。发新附军千人，从阿八赤讨安南。弛女直水
达达地弓矢之禁。复改江浙省为江淮行省。戊子，以
钞万锭赈斡端贫民。西边岁饥民困，赐绢万匹。庚寅，
遣使代祀岳渎、后土、东海。辛卯，以淮东、淮西、山南三
道按察司隶行御史台。立上林署，秩从七品。诏发江
淮、江西、湖广三省蒙古、汉券军，及云南兵及海外四
州黎兵。命海道运粮万户张文虎等运粮十七万石，
分道以讨交阯。置“征交阯行尚书省，奥鲁赤平章政
事乌马儿、樊楫参知政事总之，并受镇南王节制。”二
月壬辰朔，遣使持香币诣龙虎阁皂三茅设醮，召天
师张宗演赴阙。癸巳，雍古部民饥，发米四千石赈之，
不足，复给六千石米价。甲午，畋于近郊。乙未，以麦术
丁为平章政事。真定路饥，发沿河仓粟，减价粜之。以
真定所牧官马四万馀匹分牧他郡。禁畏吾地禽兽，
孕孳时畋猎。庚子，太阴犯天关。辛丑，太阴犯东井。甲
辰，升江淮行大司农司事，秩二品，设劝农营田司六，
秩四品，使副各二员，隶行大司农司。以范文虎为中
书右丞，商议枢密院事。壬子，封驸马昌吉为宁濮郡
王。设都总管府，以总皇子北安王、民匠斡端大小财
赋。中书省臣言：“自正旦至二月中旬，费钞五十万锭，
臣等兼总财赋。自今侍臣奏请赐赉，乞令臣等预议。”
帝曰：“此朕所常虑。”仍谕玉速铁木儿、月赤彻儿知之。
丙辰，马八儿国贡方物。戊午，敕诸王阇里铁木儿节
制诸军。以赵与芮子孟桂袭平原郡公乃颜遣使征
东道兵谕阇里铁木儿毋辄发。闰二月癸亥，太阴犯
辰星。以女直水达达部连岁饥荒，移粟赈之，仍尽免
今年公赋及减所输皮布之半。以宋畬军将校授管
民官，散之郡邑。敕“春秋二”仲月上丙日，祠尧帝祠。西
京等处管课官马合谋，自言岁以西京、平阳、太原课
程额外羡钱，市马驼千输官，而实盗官钱市之。按问
有迹，伏诛。乙丑，畋于近郊，召麦术丁、铁木儿、杨居宽
等，与集贤大学士阿鲁浑撒里及叶李、程文海、赵孟
𫖯论钞法。麦术丁言：“自制国用使司改尚书省，颇有
成效，今仍分两省为便。”诏从之，各设官六员。其尚书
以桑哥铁木儿平章政事，阿鲁浑撒里右丞，叶李、左
丞，马绍参知政事，馀一员议：选回回人充中书，宜设
丞相二员，平章政事二员，参知政事二员。省陇右河
西道提刑按察司，分置巩昌者入甘州，设官五员。以
巩昌改隶京兆提刑按察司，设官六员。省太原提刑
按察司分置西京者入太原。辛未，以复置尚书省，诏
“天下，除行省与中书议行，馀并听尚书省，从便以闻。”
设国子监，立国学监官，祭酒一员，司业二员，监丞一
员，学官博士二员，助教四员，生员百二十人，蒙古、汉
人各半，官给纸札饮食，仍隶集贤院。设江南各道儒
学提举司。甲辰，太阴犯牵牛。车驾还宫。乙酉，改淄莱
路为般阳路，置录事司。大都饥，免今岁银、俸钞，诸路
半征之。罢江南竹木、柴薪及岸例鱼牙诸课，停不给
之务。敕“行省、宣慰司勿滥举官吏，受除官延引岁月
不即之任者，追所受宣敕。”镇南王脱欢徙镇南京。改
福建市舶都漕运司为都转运盐使司。范文虎改尚
书右丞，商议枢密院事。改行中书省为行尚书省，六
部为尚书六部。以吏部尚书忻都为尚书省参知政
事。庚寅，大驾幸上都。札鲁忽赤、合剌合孙等言：“去岁
审囚官所录囚数，南京、济南两路应死者已一百九
十人，若总校诸路，为数必多。宜留札鲁忽赤数人，分
道行刑。”帝曰：“囚非群羊，岂可遽杀耶？宜悉配隶淘金。”
三月甲午，更造《至元宝钞》，颁行天下，《中统》钞通行如
故。以“《至元宝》钞”一贯文当《中统交钞》五贯文，子母相
权，要在新者无冗，旧者无废。凡岁赐周乏饷军，皆以
《中统钞》为准。禁无籍自效军扰民，仍籍充军。丙申，太
阴犯东井。乙卯，幸凉陉。辽东饥，弛太子河捕鱼禁。丙辰，马八儿国遣使进奇兽一，类骡而巨，毛黑白间错，
名阿塔必即。降重庆路定远州为县。命都水监开汶、
泗水以达京师。汴梁河水泛溢，役夫七千修完故堤。
夏四月癸酉，太阴犯氐。甲戌，太阴犯房。甲申，忻都奏
“发新钞十一万六百锭、银千五百九十三锭、金百两，
付江南各省，与民互市。”是月，诸王乃颜反。五月己亥，
遣也先传旨谕北京等处宣慰司，“凡隶乃颜所部者，
禁其往来，毋令乘马、持弓矢。”庚子，以不鲁合罕总探
马赤军三千人出征。移济南宣慰司治益都，燕南按
察司治大名，南京按察司治南阳，太原按察司治西
京。复立丰州、亦剌真站。壬寅，以御史台吏王良弼等
诽讪尚书省政事，诛良弼，籍其家，馀皆断罪。用桑哥
言，置上海、福州两万户府，以维制沙不丁、乌马儿等
海运船。户、工两部各增尚书二员。授高丽王暙行尚
书省平章政事。罢诸路站脱脱禾孙。括江南诸路匠
户。沙不丁言：“江南各省南官多，每省宜用一二人。”帝
曰：“除陈岩、吕师夔、管如德、范文虎四人，馀从卿议。”帝
自将征乃颜，发上都，括江南僧道马匹。诏范文虎将
卫军五百镇平滦，以钦察为亲军都指挥使，也速带
儿右卫佥事，王通副之。甲辰，免北京今岁丝银，仍以
军旅经行，给钞三千锭赈之。壬子，高丽王暙请益兵
征乃颜，以五百人赴之。六月庚申朔，百官以职守不
得从征，乃颜愿献马以给卫士。壬戌，至撒儿都鲁之
地。乃颜党塔不带率所部六万逼行在而阵，遣前军
败之。乙丑，敕辽阳省督运军储。壬申，发诸卫军万人，
蒙古军千人戍豪、懿州。诸王失都儿所部铁哥率其
党取咸平府渡辽，欲劫取豪、懿州，守臣以乏军求援，
敕以北京戍军千人赴之。括平滦路马。北京饥，免丝
银租税。乙亥，霸州益津县霖雨伤稼。以陕西泾、邠干
及安西属县闲田，立屯田总管府，置官属，秩三品。车
驾驻千大利斡鲁脱之地，获乃颜辎重千馀，仍禁秋
毫无犯。秋七月癸巳，乃颜党失都儿犯咸平，宣慰塔
出从皇子爱牙亦合兵出沈州，进讨。宣慰亦儿撒合
分兵趣懿州，其党悉平。丁酉，弘州匠官以大兔毛制
如西锦者以献，授匠官、知弘州。戊戌，太阴犯南斗。枢
密院奏：“签征缅行省事合撒儿海牙言，比至缅国，谕
其王赴阙，彼言邻番数叛，未易即行，拟遣阿难荅剌
奉表赍土贡入觐。”辛丑，太阴犯牵牛。壬寅，荧惑犯舆
鬼。庚戌，云南行省爱鲁言，金齿酋打奔等兄弟求内
附，且乞入觐。壬子，太阴犯司怪。癸丑，日晕连环，白虹
贯之。罢乃颜所署益都、平滦也“不干河间分地达鲁
花赤，及胜纳合儿济南分地所署官。”移北京道按察
司。置豪州，免东京等处军民徭赋。升福建盐运使司，
依两淮等例为都转运使司。以中兴府隶甘州行省。
以河西管牙赤所部屯田军，同沙州居民修城。河西
瓜、沙等处立阇廛屯田。八月癸亥，太白犯亢。濬州进
瑞麦一茎九穗。乙丑，车驾还上都。以李海剌孙为征
缅行省参政，将新附军五千、探马赤军一千以行，仍
调四川、湖广行省军五千赴之。召能通白夷、金齿道
路者张成及前占城军总管刘全并为招讨使，佩虎
符从征。以脱满荅儿为都元帅，将四川省兵五千赴
缅省，仍令其省驻缅近地，以俟进止。置江南四省交
钞提举司。己巳，谪从叛诸王赴江南诸省从军自效。
谕镇南王脱欢：禁戢从征诸王及省官奥鲁赤等，毋
纵军士焚掠，毋以交阯小国而易之。癸酉，朵儿朵海
获叛王阿赤思，赦之。亦集乃路屯田总管忽都鲁请
疏浚管内河渠，从之。丙子，填星南犯垒壁阵。己卯，太
阴犯天关。辛巳，太阴犯东井。甲申，太白犯房。丁亥，沈
州饥，又经乃颜叛兵蹂践，免其今岁丝银租赋。以北
京伐木三千户屯田平滦，立丰赡、昌国、济民三署，秩
五品，设达鲁花赤、令、丞、直长各一员。女人国贡海人。
置河西务马站。九月辛卯，东京谊、静、麟、威远、婆娑等
处大霖雨，江水溢，没民田。大定、金源、高州、武平、兴中
等处霜雹伤稼。丁酉，荧惑犯长垣。己亥，湖广省臣言：
“海南琼州路安抚使陈仲达、南宁军总管谢有奎、延
栏总管符庇成以其私船百二十艘、黎兵千七百馀
人，助征交阯。”诏以仲达仍为安抚使，佩虎符，有奎、庇
成亦仍为沿海管军总管，佩金符。庚子，太白犯天江。
给诸王八八所部穷乏者钞万一千锭。禁市毒药者。
以西京、平滦路饥，禁酒。乙巳，太阴犯毕。以米二万石、
羊万口给阿沙所统唐兀军。丁未，安南国遣其中大
夫阮文彦、通侍大夫黎仲谦贡方物。戊申，咸平、懿州、
北京以乃颜叛，民废耕作，又霜雹为灾，告饥，诏以海
运粮五万石赈之。辛亥，荧惑犯太微西垣上将。壬子，
太白犯南斗。禁沮挠江南茶课。高丽王王暙来朝。冬
十月戊午朔，日有食之。壬戌，太阴犯牵牛大星。甲子，
享于太庙。桑哥请赐叶李马绍、不忽木、高翥等钞，诏
赐李钞百五十锭，不忽木、绍翥各百锭。又言：“中书省
旧在大内，前，阿合马移置于北，请仍旧为宜。”从之。癸
酉，江西行院月的迷失言：“广东穷边险远，江西、福建
诸寇出没之窟，乞于江南诸省，分军一万益臣。”诏江西忽都帖木儿以军五千付之。丙子，诛郭佑、杨居宽。
戊寅，桑哥言：北安王王相府无印，而安西王相独有
印，实非事例，乞收之。诸王胜纳合儿印，文曰“皇侄贵
宗之宝”，宝非人臣所宜用，因其分地改为“济南王印
为宜。”皆从之。从总帅汪惟和言，分所部戍四川军五
千人，屯田六盘。乙酉，荧惑犯左执法。立陕西宝钞提
举司。罗北甸土官火者阿禾及维摩合剌孙之子并
内附。丙戌，范文虎言：“豪、懿、东京等处，人心未安，宜立
省以抚绥之。”诏立辽阳等处行尚书省，以薛阇千、阇
里帖木儿并行尚书省，平章政事洪茶丘，右丞亦儿
撒合，左丞杨仁风、阿老瓦丁并参知政事。十一月壬
辰，太白犯垒壁阵。月晕金、土二星。云南省右丞爱鲁
兵次交阯木兀门，其将昭文王以四万人守之，爱鲁
击破之，获其将黎石、何英。弛太原、保德河鱼禁。以桑
哥为金紫光禄大夫、尚书右丞相，兼统制院使，领功
德使司事，从桑哥请，以平章帖木儿代其位，右丞阿
剌浑撒里陞平章政事，叶李陞右丞，参知政事马绍
陞左丞。升集贤院，秩正二品。丙申，荧惑犯太微东垣
上相。丁酉，桑哥言：“先是，皇子忙哥剌封安西王，统河
西、土蕃、四川诸处，置王相府，后封秦王，绾二金印。今
嗣王阿难荅仍袭安西王印，弟按摊不花别用秦王
印，其下复以王傅印行。一藩而二王，恐于制非宜。”诏
以阿难荅嗣为安西王，仍置王傅，而上秦王印，按摊
不花所署王傅罢之。戊戌，以别十八里汉军及新附
军五百人屯田合迷、玉速曲之地。己亥，镇南王次思
明，程鹏飞与奥鲁赤等从镇南王分道并进，阿八赤
以万人为前锋。庚子，太白昼见。大都路水。赐今年田
租十二万九千一百八十石。辛丑，乌马儿、樊楫及程
鹏飞等遂趣交阯，所向克捷。改卫尉院为太仆寺，秩
三品，仍隶宣徽，以月赤彻儿、秃秃合领之。丙午，镇南
王次界河，交阯发兵拒守，前锋皆击破之。己酉，诏议
弭盗。桑哥玉速帖木儿言：“江南归附十年，盗贼迄今
未靖者，宜降旨立限招捕，而以安集责州县之吏，其
不能者黜之。”叶李言：“臣在漳州十年，详知其事。大抵
军官嗜利与贼通者，尤难弭息。宜令各处镇守军官，
例以三年转徙，庶革斯弊。”帝皆从其议，诏行之。封驸
马帖木儿济宁郡王。壬子，以江西行省平章忽都帖
木儿督捕广东等处盗贼。甲寅，命京畿、济宁两漕运
司分掌漕事。镇南王次万劫，诸军毕，会获福建首贼
张治囝，其党皆平。谕江南四省招捕盗贼。丙辰，荧惑
犯进贤。十二月癸亥，立尚乘寺。顺元宣慰使秃鲁古
言，金竹寨主搔驴等以所部百二十五寨内附。甲子，
皇子北安王置王傅，凡军需及本位诸事，并以王傅
领之。丙寅，太阴犯毕，太白昼见。丁卯，减扬州省岁额
米十五万石，以盐引五十万易粮。免浙西鱼课三千
锭，听“民自渔。”发河西、甘肃等处富民千人，往阇廛地，
与汉军新附军杂居耕植。从安西王阿难荅请，设本
位诸匠都总管府，升万亿库官秩四品。癸酉，镇南王
次茅罗港，攻浮山寨，破之。诸王薛彻都等所驻之地，
雨土七昼夜，羊畜死不可胜计，以钞暨币帛绵布杂
给之，其直计钞万四百六十七锭。丁丑，以朱清、张瑄
海漕有劳，遥授宣慰使。乙酉，镇南王以诸军渡富良
江，次交阯城下，败其守兵，日烜与其子弃城走敢喃
堡。是岁，命西僧监臧宛、卜卜思哥等作佛事，坐静于
大殿、寝殿、万寿山、五台山等寺，凡三十三会。断天下
死刑百二十一人。浙西诸路水，免今年田租十之二。
西京、北京、隆兴、平滦、南阳、怀孟等路风雹害稼。保定、
太原、河间、般阳、顺德、南京、真定、河南等路霖雨害稼，
太原尤甚，屋坏压死者众。平阳春旱，二麦枯死，秋种
不入土。巩昌雨雹，虸蚄为灾。分赐皇子、诸王、驸马怯
薛带等羊马钞总二十五万三千五百馀锭。又赐诸
王怯薛带等军人马一万二千二百、羊二万二千六
百、驼百馀，赈贫乏者合剌忽荅等钞四万八千二百
五十锭。

二十五年春正月，《日烜》复走入海，镇南王以诸军追
之不及，引兵还交阯城。命乌马儿将水兵迎张文虎
等粮船，又发兵攻其诸寨，破之。己丑，诏江淮省管内，
并听忙兀带节制。庚寅，祭日于司天台。赐诸王火伱
赤银五百两、珠一索，锦衣一袭；玉都银千两、珠一索，
锦衣一袭。辛卯，尚书省臣言：“初以行省置丞相，与内
省无别，罢之。今江淮平章政事忙兀带所统，地广事
繁，乞依前为丞相。”诏以忙兀带为右丞相。以蕲、黄二
州、寿昌军隶湖广省。毁《中统》钞板。乙未，赏征东功，从
乘舆将吏陞散官二阶，军士钞人三锭；从皇孙将吏
陞散官一阶，军士钞人二锭，死者给其家十锭，凡为
钞四万一千四百二十五锭。丁酉，遣使代祀岳渎、东
海后土。戊戌，大赦。敕“弛辽阳渔猎之禁，惟毋杀孕兽。”
壬寅，高丽遣使来贡方物。贺州贼七百馀人焚掠封
州诸郡，循州贼万馀人掠梅州。癸卯，海都犯边。敕“驸
马昌吉、诸王也只烈察、乞儿合丹两千户，皆发兵，从
诸王术伯北征。”赐诸王亦怜真部曲钞三万锭。掌吉举兵叛，诸王拜荅罕遣将追之，至八立浑不及而还。
甲辰，也速不花谋叛，逮捕至京师，诛之。乙巳，太阴犯
角。蛮洞十八族饥饿死者二百馀人，以钞千五百锭
有奇，市米赈之。丙午，畋于近郊。以平江盐兵屯田于
淮东西，杭、苏二州，连岁大水，赈其尤贫者。戊申，太阴
犯房。己酉，诏：“中兴、西凉无得沮坏河渠，两淮、两浙无
得沮”坏岁课。发海运米十万石，赈辽阳，省军民之饥
者。辛亥，省器盒局入诸路金玉人匠总管府。癸丑，诏
“行大司农司、各道劝农营田司，巡行劝课，举察勤惰，
岁具府州县劝农官实迹以为殿最。路经历官、县尹
以下，并听裁决。或怙势作威，侵官害农者，从提刑按
察司究治。”募民能耕江南旷土及公田者，免其差役
三年，其输租免三分之一。江淮行省言：“两淮土旷民
寡，兼并之家皆不输税。又管内七十馀城，止屯田两
所，宜增置淮东、西两道劝农、营田司，督使耕之。”制曰：
“可。”二月丁巳，改济州漕运司为都漕运司，并领济之
南、北漕。京畿都漕运司惟治京畿。镇南王引兵还。万
劫、乌马儿迎张文虎等粮船不至，诸将以粮尽师老，
宜全师而还，镇南王从之。戊午，命李庭整汉兵五千
东征。赐叶李平江、嘉兴田四顷。庚申，司徒撒里蛮等
进读《祖宗实录》，帝曰：“太宗事则然，睿宗少有可易者，
定宗固日不暇给，宪宗汝独不能忆之耶？犹当询诸
知者。征大都南诸路所放扈从马赴京，官给刍粟价，
令自籴之，无扰诸县民。”辽阳、武平等处饥，除今年租
税及岁课貂皮。浚沧州盐运渠。辛酉，忙兀带、忽都忽
言其军三年荐饥，赐米五百石。壬戌，省辽东海西道
提刑按察司入北京，江南湖北道提刑按察司入荆
南。敕江、淮勿捕天鹅，弛鱼泺禁。丙寅，赐云南王涂金
驼钮印。改南京路为汴梁路，北京路为武平路，西京
路为大同路，东京路为辽阳路，中兴路为宁夏府路。
改江西茶运司为都转运使司，并榷酒醋税；改河渠
提举司为转运司。江淮总摄杨琏《真加》言：“以宋宫室
为塔一，为寺五，已成，诏以水陆地百五十顷养之。”诏
征葛洪山隐士刘彦深。甲戌，盖州旱，民饥，蠲其租四
千七百石。己卯，以高丽国王王暙复为征东行尚书
省左丞相。豪、懿州饥，以米十五万石赈之。禁辽阳酒。
京师水，发官米，下其价。贫民以江南站户贫富不
均，命有司料简，“合户税至七十石当马一匹，并免杂
徭，独户税逾七十石，愿入站者听；合户税不得过十
户，独户税无上百石。”辛巳，以杭州西湖为放生池。壬
午，镇南王命乌马儿、樊楫将水兵先还，程鹏飞、塔出
将兵护送之。以御史台监察御史、提刑按察司多不
举职，降诏申饬之。命皇孙云南王也先铁木儿帅兵
镇大理等处。三月丙戌，诸王昌童部曲饥，给粮。三月
丁亥，“荧惑犯太微东垣上相。”戊子，太阴犯毕。车驾还
宫。淞江民曹梦炎愿岁以米万石输官，乞免他徭，且
求官职。桑哥以为请，遥授浙东道宣慰副使。改曲靖
路总管府为宣抚司。庚寅，大驾幸上都。改阑遗所为
阑遗监，升正四品。敕辽阳省亦乞列思吾、鲁兀、札剌
儿、探马赤自懿州东征李庭遥授尚书左丞，食其禄，
将汉兵以行。江淮行省忙兀带言：宜除军官更调法，
死事者增散官，病故官降一等。帝曰：“父兄虽死事，子
弟不胜任者，安可用之？苟贤矣，则病故者亦不可降
也。”辛卯，以六卫汉兵千二百、新附军四百、屯田兵四
百造尚书省。镇南王以诸军还张文虎粮船，遇贼兵
船三十艘，文虎击之，所杀略相当。费拱辰、徐庆以风
不得进，皆至琼州，凡亡士卒二百二十人，船十一艘，
粮万四千三百石有奇。癸巳，赐诸王木伯银五万两，
币帛各一万匹，兀鲁台、爪忽儿银五千两，币帛各一
百。甲午，禁捕鹿羔。镇南王次内傍关，贼兵大集，以遏
归师。镇南王遂由单巳县趣盝州，间道以出。乙未，以
往岁北边大风雪，拔突古伦所部牛马多死，赐米千
石。丁酉，驻跸野狐岭。命阿束、塔不带总京师城守诸
军。己亥，太阴掩角。壬寅，礼部言：“会同馆蕃夷使者时
至，宜令有司仿古《职贡图》绘而为图，及询其风俗、土
产、去国里程，籍而录之，实一代之盛事。”从之。镇南王
次思明州，命爱鲁引兵还云南。奥鲁赤以诸军北还。
日烜遣使来谢，进金人代己罪。乙巳，诏江西管内并
听行尚书省节制。戊申，改山东转运使司为“都转运
使司，兼济南路酒税、醋课。”己酉，徐、邳屯田及灵壁、濉
宁二屯雨雹如鸡卵，害麦。甲寅，循州贼万馀人寇漳
浦，泉州贼二千人寇长泰，汀、赣畬贼千馀人寇龙溪，
皆讨平之。夏四月丙辰，莱县、蒲台旱饥，出米下其直
赈之。戊午，太阴犯井。庚申，以武冈、宝庆二路荐经寇
乱，免今年酒税课及前岁逋租。辛酉，从行泉府司沙
不丁、乌马儿请，置镇抚司、海船千户所、市舶提举司，
省平阳投下总管府入平阳路，杂造提举司入杂造
总管府。桑哥言：“自至元丙子置应昌和籴所，其间必
多盗诈，宜加钩考。扈从之臣，种地极多，宜依军站例，
除四顷之外，验亩征租。”并从之。癸亥，浑河决，发军筑
堤捍之。乙丑，广东贼董贤举等七人，皆称大老，聚众反，剽掠吉、赣、瑞、抚、龙兴、南安、韶、雄、汀诸郡，连岁击之
不能平。江西行枢密院副使月的米失请益兵，江西
行省平章忽都铁木儿亦以地广兵寡为言，诏“江淮
省分万户一军诣江西，俟贼平还翼。”戊辰，浚怯烈河
以溉口温脑儿黄土山民田。庚午，立弘吉剌站。癸酉，
尚书省臣言：“近以江淮饥，命行省赈之，吏与富民因
结为奸，多不及于贫者。今杭、苏、湖、秀四州复大水，民
鬻妻女易食，请辍上供米二十万石，审其贫者赈之。”
帝是其言。甲戌，万安寺成，佛像及窗壁皆金饰之，凡
费金五百四十两有奇，水银二百四十斤。辽阳省新
附军逃还各卫者，令助造。尚书省仍命分道招集之。
增立直沽海运米仓。命征交阯诸军还家休息一岁。
敕缅中行省，“比到缅中，一禀云南王节制。”庚辰，安南
国王陈日烜遣中大夫陈克用来贡方物。赐诸王小
薛金百两、银万两、钞千锭及币帛有差。辛巳，赐诸王
阿赤吉金二百两、银二万二千五百两、钞九千锭及
纱罗绢布有差。命甘肃行省发新附军三百人屯田
亦集乃，陕西省督巩昌兵五千人屯田六盘山。癸未，
云南省右丞爱鲁上言：“自发中庆，经罗罗，白衣入交
阯，往返三十八战，斩首不可胜计。将士自都元帅以
下，获功者四百七十四人。”甲申，诏皇孙抚诸军，讨叛
王火鲁火孙合丹秃鲁干。五月丙戌，敕武平路括马
千匹。戊子，诸王察合子阔阔带叛床兀儿，执之以来。
己丑，汴梁大霖雨，河决襄邑，漂麦禾。以左右怯薛卫
士及汉军五千三百人从皇孙北征。甲午，发五卫汉
兵五千人北征。乙未，桑哥言：“《中统》钞行垂三十年，省
官皆不知其数。今已更用《至元》钞，宜差官分道置局，
钩考《中统钞》本。”从之。丙申，赐诸王八八金百两、银万
两、金素段五百，纱罗绢布等四千五百。兀马儿来献
璞玉。丁酉，平江水，免所负酒课，减米价，赈京师。改云
南乌撒宣抚司为宣慰司，兼管军万户府。戊戌，复芦
台、越支、三叉沽三盐使司。王家奴火鲁忽带察罕复
举兵反。己亥，云南行省言：“金沙、江西通安等五城，宜
依旧隶察罕章宣抚司。‘金沙、江东、永宁等处五城宜
废，以北胜施州为北胜府’。”从之。壬寅，浑天仪成，运米
十五万石诣懿州饷军，及赈饥民。乙巳，罢兴州采蜜
提举司，营上都城内仓。丁未，奉安神主于太庙。戊申，
太白犯毕。赐拔都不伦金百五十两、银万五千两及
币帛纱罗等万匹。辛亥，孟州乌河川雨雹五寸，大者
如拳。癸丑，诏湖广省管内，并听平章政事秃满要《束
木》节制。迁四川省治重庆，复迁宣慰司于成都。高丽
遣使来贡方物。诏“四川管内并听行尚书省节制。”河
决汴梁，太康、通、许、杞三县，陈、颍二州皆被害。六月甲
寅，以新府军修尚食局。庚申，赈诸王荅儿伯部曲之
饥者，及桂阳路饥民。辛酉，禁上都、桓州、应昌、“隆兴酒。”
壬戌，赐诸王木伯金银皆二百五十两，币帛、纱罗万
匹。乙丑，诏蒙古人总汉军，阅习水战。丁卯，又赐诸王
术伯银二万五千两、币帛、纱罗万匹。复立咸平至建
州四驿。以延安屯田总管府复隶安西省。戊辰，海都
将暗伯著暖以兵犯业里，千脑儿，管军元帅阿里带
战却之。壬申，睢阳霖雨，河溢害稼，免其租千六十石
有奇。命诸王怯怜口及扈从臣转米以馈将士之从
皇孙者。太医院、光禄寺、仪凤寺、侍仪司、拱卫司皆毋
隶宣徽院。罢教坊司入拱卫司。癸酉，诏加封南海明
著天妃为“广祐明著天妃。”甲戌，太白犯井。改西南番
总管府为永宁路。乙亥，以考城、陈留、通许、杞、太康五
县大水及河“溢没民田，蠲其租万五千二百石。”丙子，
给兵五十人卫浙西宣慰使史弼，使任治盗之责。丁
丑，太阴犯岁星。发兵千五百人诣汉北浚井。癸未，处
州贼柳世英寇青田、丽水等县，浙东道宣慰副使史
耀讨平之。资国、富昌等一十大屯雨水，蝗害稼。秋七
月甲申朔，复葺兴、灵二州仓。始命昔宝赤、合剌赤、贵
由赤左右卫士转米输之，委省官督运，以备赈给。丙
戌，真定、汴梁路蝗，运大同、太原诸仓米至新城，为边
地之储。以南安、瑞、赣三路连岁盗起，民多失业，免逋
税万二千六百石有奇。弛宁夏酒禁。发大同路粟赈
流民。保定路霖雨害稼蠲，今岁田租，改储㣥所为提
举司，敕征交阯兵官还家休息一岁。壬辰，遣必阇赤
以钞五千锭往应昌和籴军储。改会同馆为四宾库。
戊戌，驻跸许泥百牙之地。同知江西行枢密院事月
的迷失上言：“近以盗起广东，分江西、江淮、福建三省
兵万人，令臣将之讨贼。臣愿万人内得蒙古军三百，
并臣所籍降户万人，置万户府。”以撒木合儿为达路
花赤，佩虎符。诏许之。以沐川等五寨割隶嘉定者，还
隶马湖蛮部总管府。己亥，荧惑犯氐。庚子，太白犯鬼。
胶州连岁大水，民采橡而食，命减价粜米以赈之。霸、
漷二州霖雨害稼，免其今年田租。乙巳，太阴掩毕。诸
王也真部曲饥，分五千户就食。济南堡。定路唐县野
蚕茧丝可为帛。壬子，命斡端戍兵三百一十人屯田。
命六卫造军器。八月癸丑，诸王也真言：“臣近将济宁
投下蒙古军东征，其家皆乏食，愿赐济南路岁赋银使易米而食。”诏辽阳省给米万石赈之。丙辰，荧惑犯
房。袁之萍乡县进嘉禾。诏安童以本部怯薛蒙古军
三百人北征。己未，太白犯轩辕大星。辛酉，免江州学
田租。癸亥，尚书省成。壬申，安西省管内大饥，蠲其田
租二万一千五百石有奇，仍贷粟赈之。癸酉，以河间
等路盐运司兼管顺德、广平、綦阳三铁冶。丙子，发米
三千石，赈灭吉儿带所部饥民。赵、晋、冀三州蝗。丁丑，
嘉祥、鱼台、金乡三县霖雨害稼，蠲其租五千石。庚辰，
车驾次孛罗海脑儿。以咸平荐经兵乱，发沈州仓赈
之。分万亿库为宝源、赋“源、绮源、广源四库。”九月癸未
朔，荧惑犯天江。大驾次野狐岭。甘州旱饥，免逋税四
千四百石。丙戌，置汀、梅二州驿。己丑，献、莫二州霖雨
害稼，免田租八百馀石。壬辰，大驾至大都。乙未，罢檀
州淘金户。都哇犯边。庚子，太阴犯毕。鬼国、建都皆遣
使来贡方物。从桑哥请，营五库禁中，以贮币帛。癸卯，
荧惑犯南斗。命忽都忽民户履地输税。尚书省臣言：
“自立尚书省，凡仓库诸司，无不钩考，宜置征理司，秩
正三品，专治合追财谷。以甘肃等处行尚书省参政
秃烈羊呵、签省吴诚并为征理使。”从之。升宝钞总库、
永盈库并为从五品。改八作司为提举八作司，秩正
六品。增元宝、永丰及八作司官吏俸。庚戌，太医院新
编《本草》成。冬十月己未，享于太庙。庚申，从桑哥请，以
省、院、台官十二人理算江淮、江西、福建、四川、甘肃、安
西六省钱谷，给兵，使以为卫。乌思藏宣慰使软奴汪
木尝赈其管内兵站饥户，桑哥请赏之，赐银二千五
百两。甲子，置虎贲司，复改为武卫司。丙寅，赐瀛国公
赵显钞百锭。以甘州转运司隶都省。湖广省言：“左、右
江口溪洞蛮獠，置四总管府，统州县洞百六十，而所
调官畏惮瘴疠，多不敢赴。请以汉人为达鲁花赤，军
官为民职，杂土人用之。”就拟夹谷三合等七十四人
以闻，从之。大同民李伯祥、苏永福八人，以谋逆伏诛。
庚午，海都犯边，桑哥请明年海道漕运江南米，须及
百万石。又言“安山至临清，为渠二百六十五里，若开
浚之，为工三百万，当用钞三万锭、米四万石、盐五万
斤。其陆运夫万三千户，复罢为民。其赋入及刍粟之
估，为钞二万八千锭。费略相当。然渠成亦万世之利。
请以今冬备粮费，来春浚之。”制可。丙子，始造铁罗圈
甲。瀛国公赵显学佛法于土番。己卯，《也不千》入寇，不
都马失引兵奋击之，塔不带及忽剌忽、阿塔海等战
却之。诏免儒户杂徭。尚书省臣请“令集贤院诸司分
道钩考江南郡学田所入羡馀，贮之集贤院，以给多
才艺者”，从之，给仓官俸。高丽遣使来贡方物。十一月
壬午，巩昌路荐饥，免田租之半，仍以钞三千锭赈其
贫者。以忽撒马丁为管领甘、萧、陜“西等处屯田等户
达鲁花赤，督斡端可失合儿工匠千五十户屯田。”丁
亥，金齿遣使贡方物。以山东东西道提刑按察使何
荣祖为中书省参知政事。修国子监以居胄子。禁有
分地臣私役富室为柴米户及赋外杂徭。柳州民黄
德清叛，潮州民蔡猛等拒杀官军，并伏诛。庚寅，床哥
里合引兵犯建州，杀三百馀人，咸平大震。辛卯，兀良
合饥，民多殍死，给三月粮。壬辰，罢建昌路屯田总管
府。癸巳，赐诸王也里干金五十两、银五千两、钞千锭、
币帛纱罗等二千匹。也速带儿、牙林海剌孙执捏坤、
忽都、荅儿两叛王以归。甲午，北兵犯边。诏“福建省管
内并听行尚书省节制。”丙申，合迷里民饥，种不入土，
命爱牙赤以屯田馀粮给之。己亥，命李思衍为礼部
侍郎，充国信使，以万奴为兵部郎中副之，同使安南。
诏谕陈日烜亲身入朝，否则必再加兵。大都民史吉
等请立《桑哥德政碑》，从之。辛丑，马八儿国遣使来朝，
帖列灭入寇。甲辰，以巩昌便宜都总帅府统五十馀
城，兵民事繁，改为宣慰使司，兼便宜都总帅府。改释
教总制院为“宣政院，秩从一品，印用三台。”以尚书右
丞相桑哥兼宣政使。庚戌，益咸平府戍兵三百。十二
月乙卯，赐按荅儿秃等金千二百五十两、银十二万
五千两、钞二万五千锭、币帛布㲲布二万三千六百
六十六匹。命上都募人运米万石赴和林，应昌府运
米三万石给弘吉剌军。丁巳，海都兵犯边，拔都也孙
脱迎击，死之。先是，安童将兵临边，为失里吉所执，一
军皆没。至是，八邻来归，从者凡三百九十人，赐钞万
二千五百一十三锭。辛酉，太阴犯毕。癸亥，置大都等
路打捕民匠等户总管府。甲子，太阴犯井。辛未，桑哥
言：“有分地之臣，例以贫乏为辞，希觊赐与。财非天坠
地出，皆取于民，苟不慎其出入，恐国用不足。”帝曰：“自
今不当给者，汝即画之，当给者宜覆奏，朕自处之。”甲
戌，太阴犯亢，荧惑犯垒壁阵。安西王阿难荅来告，兵
士饥，且阙橐驼。诏给米六千石及橐驼百。乙亥，湖头
贼张治囝掠泉州，免泉州今岁田租。丙子，也速不花
以昔列门叛，甘萧行省官约诸王八八拜荅罕、驸马
昌吉合兵讨之，皆自缚请罪。独昔列门以其属西走，
追至朵郎不带之地，邀而获之，以归于京师。庚辰，六
卫屯田饥，给更休三千人六十日粮。高丽国王遣使来贡方物。赐诸王爱牙合赤等金千两、银一万八千
三百六十两、丝万两、绵八万三千二百两、金素币一
千二百匹、绢五千九十八匹。赐皇子爱牙赤部曲等
羊、马钞二十九万百四十七锭、马二万六千九百一
十四、羊十万二百一十、驼八、牛九百赒。诸王贫乏者，
钞二十一万六百锭、马六千七百二十五、羊一万二
千八百五十七、牛四十。赐妻子家赀没于寇者，钞三
万二千八百八十锭、马牛百。偿以羊马诸物供军者，
钞千六百七十四锭，马四千三百二十五，羊三万四
千百九十九，驼七十二、牛三十。赏自寇中拔归者钞
四千七十八锭。因雨雹、河溢害稼，除民租二万二千
八百石。命亦思麻等七百馀人作佛事，坐静于玉塔
殿、寝殿、万寿山、护国仁王等寺，凡五十四会。天师张
宗演设醮三日。以光禄寺直隶都省，置醴源仓，分太
仓之麹米药物隶焉。以沧州之军营城为沧溟县，以
施州之清江县隶夔路总管府。罢安和署。大司农言
“耕旷地三千五百七十顷，立学校二万四千四百馀
所，积义粮三十一万五千五百馀石，断死罪九十五
人。”

二十六年春正月丙戌，地震。诏江淮省忙兀带与不
鲁迷失海牙及月的迷失合兵，进讨群盗之未平者。
己丑，发兵塞沙陀间铁烈儿河。辛卯，拔都不伦言其
民千一百五十八户贫乏”，赐银十万五千一百五十
两。徙江州都转运使司治龙兴沙不丁上市舶司岁
输珠四百斤、金三千四百两，诏贮之，以待贫乏者。合
丹入寇。戊戌，以荆湖占城省左丞唐兀带、副按的忽
都合为蒙古都万户，统兵会江淮、福建二省及月的
迷失兵讨盗于江西。蠲漳、汀二州田租。辛丑，遣使代
祀岳渎、后土。东南海立武卫亲军都指挥使司，以侍
卫军六千、屯田军三千、江南镇守军一千，合兵一万
隶焉。太阴犯氐。壬寅，海船万户府言：“山东宣慰使乐
实所运江南米，陆负至淮安易闸者七，然后入海，岁
止二十万石。若由江阴入江至直沽仓，民无陆负之
苦，且米石省运估八贯有奇。乞罢胶莱海道运粮万
户府，而以漕事责臣，当岁运三十万石。”诏许之。癸卯，
高丽遣使来贡方物。贼锺明亮寇赣州，掠宁都，据秀
岭。诏发江淮省及邻郡戍兵五千，迁江西省参政管
如德为左丞，使将兵往讨。畬民丘大老集众千人寇
长泰县，福州达鲁花赤脱欢同漳州路总管高杰讨
平之。甲辰，复立光禄寺。戊申，徙广州按察司于韶州，
以荆南按察司所统辽远，割三路入淮西，二路入江
西。立咸平至聂延驿十五所，废甘州路宣课提举司
入宁夏都转运使司。遣参知政事张守智、翰林直学
士李天英使高丽，督助征日本粮。二月辛亥朔，诏“籍
江南户口，凡北方诸色人寓居者，亦就籍之。”濬沧州
御河。癸丑，爱牙合赤请以所部军屯田咸平、懿州，以
省粮饷。己未，发和林粮千石赈诸王火伱赤部曲。置
延禧司，秩正三品。壬戌，合木里饥，命甘肃省发米千
石赈之。癸亥，诏立崇福司为从二品，徙江淮省治杭
州。改浙西道宣慰司为淮东道宣慰司，治扬州。丙寅，
尚书省臣言：“行臬府所统海船万五千艘，以新附人
驾之，缓急殊不可用。宜招集乃颜及胜纳合儿流散
户为军，自泉州至杭州立海站十五站，置船五艘，水
军二百，专运番夷贡物及商贩奇货，且防御海道为
便。”从之。命福建行省拜降、江西行院月的迷失、江淮
行省忙兀带合兵击贼。江西大都路总管府判官萧
仪，尝为桑哥掾，坐受赃，事觉，帝贷其死，欲徙为淘金。
桑哥以仪尝钩考万亿库，有追钱之能，足赎其死，宜
解职，杖遣之，帝曲从之。丁卯，幸上都，以中书右丞相
伯颜知枢密院事，将北边诸军。成都管军万户刘德
禄上言，“愿以兵五千人招降八番蛮夷，因以进取交
阯。”枢密院请立元帅府，以药剌罕及德禄并为都元
帅，分四川军万人隶之。帝从之。以伯荅儿为中书平
章政事。绍兴大水，免未输田租。合丹兵寇胡鲁口，开
元路治中兀颜、牙兀格战连日，破之。己巳，立左右翼
屯田万户府，秩从三品。《玉吕鲁》奏：江南盗贼凡四百
馀处，宜选将讨之。帝曰：“月的迷失屡以捷闻，忙兀带
已往，卿无以为虑。”皇孙甘不剌所部军乏食，发大同
路榷场粮赈之。甲戌，命巩昌便宜都总帅汪惟和将
所部军万人北征，令过阙受命。乙亥，省屯田六署，为
营田提举司。三月庚辰朔，日有食之。台州贼杨镇龙
聚众宁海僣，称大兴国，寇东阳、义乌，浙东大震。诸王
瓮吉带时谪婺州，帅兵讨之。立云南屯田，以供军储。
桑哥言：“省部成案皆财谷事，当令监察御史即省部
稽照，书姓名于卷末，仍命侍御史坚童视之，失则连
坐。”从之。安西饥，减估粜米二万石。甘州饥，发钞万锭
赈之。己丑，赐陕西屯田总管府农器种粒。癸巳，东流
县献芝。甲午，太阴犯亢。乙未，铸浑天仪成。癸巳，金齿
人塞完以其民二十万一千户有奇来归，仍进象三。
夏四月己酉，复立营田司于宁夏府。辽阳省管内饥，
贷高丽米六万石以赈之。壬子，孛罗带《上别十八里招集户数》，令甘肃省赈之。癸丑，命塔海、发、忽都不花
等所部军屯狗站北，以御寇。宝庆路饥，下其估粜米
万一千石。丙辰，命甘肃行省给合的所部饥者粟。丁
巳，遣官验视诸王按灰，贫民给以粮。戊午，禁江南民
挟弓矢，犯者籍而为兵。置江西、福建打捕鹰坊总管
府，福建转运司及管军总管言其非宜，诏罢之。省江
淮屯田打捕提举司七，所，存者徐、邳、“海州、扬州、两淮、
淮安、高邮、昭信、安丰、镇巢、蕲、黄鱼网石湫犹十二所。”
甲子，池州贵池县民王勉进紫芝十二本。戊辰，安南
国王陈日烜遣其中大夫陈克用等来贡方物。己巳，
乞儿乞思户居和林，验其贫者赈之。庚午，沙河决，发
民筑堤以障之。癸酉，以高丽国多产银，遣工即其地
发旁近民冶以输官。以莱芜铁冶提举司隶山东盐
运司。甲戌，以御史大夫玉吕鲁为太傅，加开府仪同
三司，签江西等处行尚书省事。召江淮行省参知政
事忻都赴阙，以户部尚书王巨济专理算江淮省，左
丞相忙兀带总之。置浙东、江东、江西、湖广、福建木绵
提举司，责民岁输木绵十万匹，以都提举司总之。罢
皇孙按摊不花所设断事官也先，仍收其印。尚书省
臣言：“巩昌便宜都总帅府已升为宣慰使司，乞以旧
兼府事，别立散府，调官分治。”从之。立诸王爱牙赤投
下人匠提举司于益都，并省云南、大理、中庆等路州
县。丁丑，升市令司为从五品。改大都路甲匠总管府
为军器人匠都总管府。尚书省臣言：“乃颜以反诛，其
人户月给米万七千五百二十三石，父母妻子俱在
北方，恐生它志，请徙置江南，充沙不丁所请海船水
军。”从之。五月庚辰，发武卫亲军千人濬河西务至通
州漕渠。癸未，移诸王小薛饥民就食汴梁。发大同、宣
德等路民筑仓于昴兀剌。壬辰，太白犯鬼。软奴、玉木
私以金银器皿给诸王出伯合班等，且供馈有劳，命
有司如数偿之，复赏银五万两，币帛各二千匹。丙申，
诏：“季阳、益都、淄莱三万户军，久戍广东，疫死者众，其
令二年一更。”贼锺明亮率众万八千五百七十三人
来降，江淮、福建、江西三省所抽军各还本翼，行御史
台复徙于扬州，浙西提刑按察司徙苏州。以参知政
事忻都为尚书左丞，中书参知政事何荣祖为参知
政事，参议尚书省事张天祐为中书参知政事。己亥，
设回回国子学。升利用监为从三品。辽阳路饥，免往
岁未输田租。尚书省臣言：“括大同、平阳、太原无籍民
及人奴为良户，略见成效。益都、济南诸道，亦宜如之。”
诏：以农时，民不可扰，俟秋冬行之。罢永盈库，以所贮
上供币帛入太府监及万亿库。辛丑，御河溢入会通
渠，漂东昌民庐舍。以庄浪路去甘肃省远，改隶安西
省，省流江县入渠州泰安寺屯田。大水，免今岁租。青
山猫蛮以不莫台、卑包等三十三寨相继内附。六月
戊申朔，发侍卫军二千人濬口温脑儿河渠。己酉，巩
昌汪惟和言：“近括汉人兵器，臣管内已禁绝。自今臣
凡用兵器，乞取之安西官库。”帝曰：“汝家不与它汉人
比，弓矢不汝禁也，任汝执之。”辛亥，诏以云南行省地
远，州县官多阙，六品以下许本省选辟以闻。桂阳路
寇乱水旱，下其估粜米八千七百二十石以赈之。己
未，西番进黑豹。庚申，诸王乃蛮带败合丹兵于托吾
儿河。丙寅，要忽儿犯边。辛巳，诏遣尚书省断事官秃
烈羊呵理算云南，复立云南提刑按察司。月的迷失
请“以降贼锺明亮为循州，知州，宋士贤为梅州，判官，
丘应祥等十八人为县尹、巡尉。”帝不允，令明亮、应祥
并赴都。大都增设倒钞库三所。辽阳等路饥，免今岁
差赋，移八八部曲饥者就食甘州。海都犯边，和林宣
尉使怯伯、同知乃满带、副使八黑铁儿皆反应之。合
剌赤饥，出粟四千三百二十八石有奇以赈之。甲戌，
西南夷中下烂土等处洞长忽带等以洞三百、寨百
一十来归，得户三千馀。乙亥，金刚奴寇折连怯儿。立
江淮等处财赋总管府，掌所籍宋谢太后赀产，隶中
宫。丁丑，汲县民朱良进紫芝。济宁、东平、汴梁、济南、棣
州、顺德、平滦、真定霖雨害稼，免田租十万五千七百
四十九石。秋七月戊寅朔，海都兵犯边，帝亲征。尚珍
署屯田，大水，从征者给其家。己卯，驸马爪忽儿部曲
饥，赈之。辛巳，两淮屯田雨雹害稼，蠲今岁田租。雨坏
都城，发兵民各万人完之。开安山渠成河渠官，礼部
尚书张孔孙、兵部郎中李处选、员外郎马之贞言：“开
魏博之渠，通江、淮之运，古所未有。”诏赐名会通河，置
提举司，职河渠事。甲申，四川山齐蛮民四寨五百五
十户内附。丙戌，命百官市马助边。敕以秃鲁花及侍
卫兵百人为桑哥导从。丁亥，发至元钞万锭，市马于
燕南、山东、河南、太原、平阳、保定、河间、平滦。戊子，太白
经天四十五日。庚寅，黄兀儿月良等驿乏食，以钞赈
之。辛卯，太阴犯牛。诏遣牙牙住僧诣江南搜访术艺
之士，发和林所屯乞儿乞思等军北征。癸巳，平滦屯
田霖雨损稼。甲午，御河溢。东平、济宁、东昌、益都、真定、
广平、归德、汴梁、怀孟蝗。乙未，太阴犯岁星。丁酉，命辽
阳行省益兵戍咸平、懿州。戊戌，诛信州叛贼鲍惠日等三十三人。右丞李庭等北征。辛丑，发侍卫亲军万
人赴上都。河间大水害稼。壬寅，赋百官家制战袄。癸
卯，沙河溢，铁灯捍堤决。八月壬子，霸州大水，民乏食，
下其估粜直沽仓米五千石。乙卯，郴之宜章县为广
东寇所掠，免今岁田租。辛酉、大都路霖雨害稼，免今
岁租赋，仍减价粜诸路仓粮。壬戌，漷州饥，发河西务
米二千石，减其价赈粜之。癸亥，诸王铁失孛罗带所
部皆饥，敕上都留守司、辽阳省发粟赈之。甲子，月的
迷失以锺明亮贡物来献。辛未，岁星昼见。癸酉，以八
番罗甸宣慰使司隶四川省。台、婺二州饥，免今岁田
租。甲戌，诏两淮、两浙都转运使司及江西榷茶都转
运司诸人“毋得沮办课。”改四川金竹寨为金竹府。徙
浙东道提刑按察司治婺州，河东山西道提刑按察
司治太原，宣慰司治大同。九月戊寅，岁星犯井。己卯，
置高丽国儒学提举司，从五品。丙戌，罢济州泗汶漕
运使司。丁亥，罢斡端宣慰使、元帅府。癸巳，以京师籴
贵，禁有司拘顾商车。乙未，太阴犯毕。丙申，荧惑犯太
微西垣上将。增浙东道宣慰使一员。江淮省平章沙
不丁言：“提调钱谷，积怨于众，乞如要束木例，拨戍兵
三百人为卫。”从之。平滦、昌国等屯田霖雨害稼。甲辰，
以保定、新城、定兴屯田粮，赈其户饥贫者。乙巳，诏福
建省及诸司毋沮扰魏天祐银课。冬十月癸丑，营田
提举司水害稼。太阴犯牛宿距星。甲寅，荧惑犯右执
法。以驼运大都米五百石有奇，给皇子北安王等部
曲。乙卯，以八番、罗甸隶湖广省。丙辰，禁内外百官受
人馈酒食者，没其家赀之半。甲子，享于太庙。己巳，赤
那主里合花山城置站一所。癸酉，尚书省臣言：“沙不
丁以便宜增置浙东二盐司，合浙东西旧所立者为
七，乞官知盐法者五十六人。”从之。平滦水害稼，以平
滦、河间、保定等路饥，弛河泊之禁。闰十月戊寅，车驾
还大都。尚书省臣言：“南北盐均以四百斤为引，今权
豪家多取至七百斤，莫若先贮盐于席，来则授之为
便。”从之。庚辰，桑哥言：“初改《至元》钞，欲尽收《中统》钞，故
令天下盐课以中统、至元钞相半输官。今中统钞尚
未可急敛，宜令税赋并输《至元钞》。商贩有《中统》料钞，
听易《至元钞》以行，然后《中统》钞可尽。”从之。月的迷失
以首贼丘应祥、董贤举归于京师。癸未，命辽阳行省
给诸王乃蛮带民户乏食者。乙酉，命自今所授宣敕，
并付尚书省。通州、河西务饥民有鬻子去之他州者，
发米赈之。丙戌，西南夷生番心㭮等八族，计千二百
六十户内附。广东贼锺明亮复反，以众万人寇梅州，
江罗等以八千人寇漳州，又韶、雄诸贼二十馀处皆
举兵应之，声势张甚。诏月的迷失复与福建、江西省
合兵讨之，且谕旨：“月的迷失、锺明亮既降，朕令汝遣
之赴阙，而汝玩常不发，致有是变。自今降贼，其即遣
之。”丁亥，安南国王陈日烜遣使来贡方物。左右卫屯
田新附军，以大水伤稼乏食，发米万四百石赈之。辰
星犯房。己丑，太阴犯毕。荧惑犯进贤。庚寅，江西宣慰
使胡颐孙援沙不丁例，请至元钞千锭，为行泉府司
岁输珍异物为息。从之。以胡颐孙遥授行尚书省参
政、泉府太卿，行泉府司事。诏籍江南及四川户口。丙
申，宝坻屯田大水害稼。河南宣慰司“请给管内、河间、
真定等路流民六十日粮，遣还其土”，从之。婺州贼叶
万五以众万人寇武义县，杀千户一人，江淮省平章
不邻吉带将兵讨之。遣使钩考大同钱谷，及区别给
粮人户。庚子，取石泗滨为磬，以补宫县之乐。辛丑，罗
斛、女人二国遣使来贡方物。癸卯，禁杀羔羊。浙西宣
慰使史弼请讨浙东贼，以为浙东道宣慰使，位合剌
带上。甲辰，武平路饥，发常平仓米万五千石赈保定
等屯田户饥，给九十日粮。檀州饥民刘德成犯猎禁，
诏释之。湖广省臣言：“近招降赣州贼胡海等，令将其
众屯田自给。今过耕时，不恤之，恐生变。”命赣州路发
米千八百九十石赈之。丙午，缅国遣委马剌菩提班
的等来贡方物。十一月丙午朔，回回昔宝赤百八十
六户居汴梁者，申命宣慰司给其田。丁未，禁江南北
权要之家毋沮盐法。戊申，敕尚书省发仓赈大都饥
民。壬子，漳州贼陈机察等八千人寇龙岩，执千户张
武义，与枫林贼合，福建行省兵大破之，陈机察、丘大
老、张顺等以其党降，行省请斩之以警众，事下枢密
院议，范文虎曰：“贼固当斩，然既降乃杀之，何以示信？
宜并遣赴阙。”从之。癸丑，建宁贼黄华弟福结陆广、马
胜复谋乱，事觉，皆论诛。甲寅，瓜、沙二州城坏，诏发军
民修完之。丙辰，罢阿伱哥所领采石提举司。发米五
百八十七石，给昔宝赤五百七十八人之乏食者。丁
巳，平滦、昌国屯户饥，赈米千六百五十六石。改播州
为播南路。丁卯，诏山东东路毋得沮淘金。赈文安县
饥民。陕西、凤翔屯田大水。戊辰，太阴犯亢。己巳，发米
千石赈平滦饥民。改平恩镇为丘县。武平路饥，免今
岁田租。桓州等驿饥，以钞给之。十二月丁丑，蟊州饥，
发义仓粮赈之。戊寅，罢平州望都、榛子二驿，放其户
为民。辛巳，诏括天下马，一品、二品官许乘五匹，三品三匹，四品、五品二匹，六品以下皆一匹。平滦大水伤
稼，免其租。小薛坐与合丹秃鲁干通谋叛，伏诛。绍兴
路总管府判官白絜矩言：“宋、赵氏族人散居江南，百
姓敬之不衰，久而非便，宜悉徙京师。”桑哥以闻，请擢
絜矩为尚书省“舍人”，从之。给玉吕鲁所招集户五百
人九十日粮，徙瓮吉剌民户贫乏者就食六盘。乙酉，
命四川蒙古都万户也速带选所部军万人西征。太
白，犯南斗。丁亥，封皇子阔阔出为宁远王。河间、保定
二路饥，发义仓粮赈之，仍免今岁田租。木邻站经乱
乏食，给九十日粮。命回回司天台祭荧惑。庚寅，秃《木
合之地霜杀稼，秃鲁花之地饥，给九十日粮。甲午，以
官军万户汪惟能为征西都元帅，将所部军入漠，其
先戍漠兵无令还翼。乙未，蠲大名、清丰逋租八百四
千石，命甘肃行省赈千户也先所部人户之饥者，给
钞赈黄兀儿月良站人户。庚子，武平饥，以粮二万三
千六百石赈之。伯颜遣使来言边民乏食，诏赐网罟，
使取鱼自给。拔都昔剌所部阿速户饥，出粟七千四
百七十石赈之。癸卯，发麦赈广济署饥民。是岁，马八
儿国进花驴二。宁州民张世安进嘉禾一本。诏天下
梵寺所贮藏经，集僧看诵，仍给所费，俾为岁例。幸大
圣寿万安寺，置旃檀佛像，命帝师及西僧作佛事，坐
静二十会，免灾伤田租：真定三万五千石，济宁二千
一百五十四石，东平一百四十七石，大名九百二十
五石，汴梁万三千九十七石，冠州二十七石。赐诸王、
公主、驸马如岁例。为金二千两，银二十五万二千六
百三十两，钞一十一万二百九十锭，币十二万二千
八百匹，断死罪五十九人。